Milić Vukašinović

Milić Vukašinović "Mića" (Beograd, 9. mart 1950. godine) jeste bosanskohercegovački i jugoslavenski rok gitarist, bubnjar, pjevač i kompozitor. Tokom svoje uspješne muzičke karijere svirao je sa najznačajnijim muzičkim sastavima sarajevske pop rok scene Indexi, Bijelo dugme, kao i vlastitim hard rok sastavom Vatreni poljubac. Istovremeno, komponirao je neke od značajnih pjesama jugoslavenskih narodnih estradnih zvijezda poput Hanke Paldum i Tome Zdravkovića.

 Biografija 
Rođen je u Beogradu od oca porijeklom iz Andrijevice, koji je imao čin majora UDBE. Iz Beograda njegov otac bio je prekomandovan u Peć 1953. godine. Milić Vukašinović je nakon pet godina provedenih u tom gradu, zajedno sa roditeljima preselio u Sarajevo. 
Prelaskom u Sarajevo, sa 13 godina pridružuje se prvom muzičkom sastavu pod nazivom "Plavi dijamanti", koju je osnovao gitarist Edo Bogeljić. "Plavi dijamanti" bili su instrumentalna grupa — što je u to vrijeme bio pomalo zastarjeli trend, budući da su u Sarajevu kao i u ostatku Jugoslavije pjevački muzički sastavi već doživljavali rastuću popularnost. Uglavnom su svirali na lokalnim srednjoškolskim plesnim zabavama. Njihov najznačajniji trenutak u karijeri došao je 1964. godine na prvoj gradskoj gitarijadi (poznatoj u Sarajevu kao "bitka bendova") održanoj u Drugoj sarajevskoj gimnaziji, kada su na takmičenju pobijedili uglavnom zahvaljujući Vukašinovićevoj bubnjarskoj solo obradi pjesme "See You in My Drums" britanske rokenrol grupe The Shadows. Nakon završenog školovanja, 1965. godine, postaje profesionalni bubnjar i prelazi da svira u sastavu "Čičci" zajedno sa Zoranom Redžićem (bas-gitara), Mahmutom "Pašom" Ferovićem (ritam gitara) i Draganom Danilovićem (solo gitara). U ovoj grupi svirao je sve do prestanka njihovog muzičkog djelovanja 1969. godine.

U ljeto 1970. godine odlazi u Italiju kako bi se pridružio Bregoviću i Redžiću. Po povratku iz Italije, svira u triju Mića, Goran i Zoran. Naredne godine odlazi u London, gdje ostaje tri godine. Krajem 1974. godine vratio se iz Londona i priključio sarajevskim "Indexima", s kojima je snimio nekoliko singl ploča. Od oktobra 1976. godine postaje član Bijelog dugmeta kao zamjena za bubnjara Gorana "Ipeta" Ivandića. Naredne godine osniva trio "Vatreni poljubac" s kojim je kao kompletni autor, pjevač i gitarista snimio 9 studijskih albuma i 5 solo albuma. Prvi značajniji nastup pred tadašnjom jugoslavenskom rok publikom imali su na festivalu BOOM '77 održanom u Novom Sadu. Poznat je po svojim ispovjednim tekstovima sa očiglednim mačo-erotskim asocijacijama u pjesmama napisanim u stilu rap muzike pomiješanim sa hard rok zvukom. Godine 1984. objavljuje prvu solo ploču "Potraži me" na kojoj je pjevao, svirao gitaru, bubnjeve i bas, a Laza Ristovski je svirao klavijature. Pored muzičkih numera napisanih u pop stilu, tu je i pjesma "Žikino kolo". Ubrzo nakon objavljivanja albuma 100% Rock and Roll raspušta Vatreni poljubac povlači se iz javnosti i sve više posvećuje komponiranju narodne muzike. Radeći ploče za narodnjake, tražio je da se ispoštuje samo jedan uslov: da bude kompletan autor, producent, aranžer i svirač. Zatim objavljuje drugu solo ploču pod nazivom "Hej, jaro, jarane" Bio je autor, producent i aranžer desetina hitova narodne muzike (naročito za Hanku Paldum), koje su u ukupnom skoru ostvarile tiraž od više miliona prodatih ploča. Poslije petogodišnje pauze, 1992 godine "Mića" je objavio solo ploču "Kao nekad" na kojoj su materijali nastali u periodu 1983 - 1984 godine, a ponovo je snimio dvije pjesme sa njegovog prvog solo albuma. Taj album je uradio u saradnji sa "Mučetom" iz grupe Zabranjeno pušenje. Ploča je izašla uoči rata u Bosni i Hercegovini, tako da je zbog toga prošla nezapaženo. Do medija se jedino probila pjesma "Sad ga lomi" u kojoj je po svom već dobro utvrđenom scenariju opisivao seksualne aktivnosti sa raznim pohotnim ženama sa Zapada. Tokom rata u Bosni i Hercegovini ostao je u Sarajevu, gdje je objavio svoju pjesmu pod nazivom "To je moj grad". Nakon 1995. godine objavio je dva solistička albuma i nastavio saradnju s mnogim srbijanskim i bosanskohercegovačkim pjevačima. Od 1997. godine Milić Vukašinović živi i radi u Beogradu.
Njegova pjesma pod nazivom "Goodby" koju je izvela Alma Čardžić predstavljala je Bosnu i Hercegovinu na Eurosongu održanom 1997. godine u Dublinu, Irska. Za međunarodno tržište koristi svoj alter ego - Mitch Valiant.  Učestvovao je 2008. godine u serijalu Big Brother-VIP.

 Izvori 

Kategorija:Bijelo dugme
Kategorija:Srbijanski muzičari
Kategorija:Bosanskohercegovački muzičari
Kategorija:Jugoslavenski muzičari
Kategorija:Srbijanski pjevači
Kategorija:Gitaristi
Kategorija:Bubnjari
Kategorija:Biografije, Beograd
Kategorija:Rođeni 1950.
Kategorija:Bosanskohercegovački pjevači
Kategorija:Živi ljudi